### NN 101/2025 (11.7.2025.), Uredba o Uredu za udruge

Vlada Republike Hrvatske

1393

Na temelju članka 27. stavka 3. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj 10. srpnja 2025. donijela

UREDBU

O UREDU ZA UDRUGE

I. OPĆE ODREDBE

Članak 1.

Ovom Uredbom detaljnije se uređuje djelokrug Ureda za udruge (u daljnjem tekstu: Ured), unutarnje ustrojstvo Ureda, nazivi unutarnjih ustrojstvenih jedinica i njihov djelokrug, način rada Ureda, način upravljanja i okvirni broj potrebnih državnih službenika te druga pitanja od značaja za rad Ureda.

II. DJELOKRUG UREDA

Članak 2.

Radi stvaranja uvjeta za razvoj učinkovite suradnje s udrugama i drugim organizacijama civilnoga društva u Republici Hrvatskoj, Ured obavlja stručne, analitičke, savjetodavne i administrativne poslove za Vladu Republike Hrvatske, a osobito poslove:

– izrade, sustavnog praćenja, analize i ocjene provedbe strateških programa za stvaranje poticajnog okruženja za razvoj civilnoga društva te pripreme i provedbe mjera ostalih strateških dokumenata koji obuhvaćaju aktivnosti suradnje s udrugama

– sudjelovanja u izradi, sustavnom praćenju, analizi i ocjeni normativnog okvira za djelovanje udruga i ostalih organizacija civilnoga društva u Republici Hrvatskoj

– koordinacije rada tijela državne uprave i ostalih javnih institucija na području harmonizacije politike, kriterija i standarda financiranja projekata udruga i ostalih organizacija civilnoga društva iz državnog proračuna i drugih javnih izvora

– pripreme i praćenja provedbe Nacionalnog akcijskog plana inicijative Partnerstvo za otvorenu vlast u Republici Hrvatskoj

– pružanja, po potrebi, stručne pomoći državnim tijelima u pripremi i provedbi natječaja za financiranje projekata i programa udruga iz državnog proračuna

– programiranja prioriteta ulaganja Europskih strukturnih i investicijskih fondova u području civilnoga društva

– programiranja prioriteta ulaganja u području civilnoga društva u Republici Hrvatskoj u sklopu Švicarsko-hrvatskoga programa suradnje te obavlja sve poslove Upravitelja programa uključujući vrednovanje i ugovaranje projekata, verifikaciju i isplatu troškova ugovorenih projekata

– u svojstvu Nacionalne kontakt točke obavlja poslove promidžbe i koordinacije provedbe programa Europske unije »Građani, jednakost, prava i vrijednosti« u Republici Hrvatskoj, informira i educira potencijalne prijavitelje i korisnike Programa

– suradnje u oblikovanju programa potpore razvoju civilnoga društva koje provodi Nacionalna zaklada za razvoj civilnoga društva i koji se financiraju iz sredstava državnog proračuna raspoloživih na proračunskoj poziciji Ureda

– razvoja i vođenja učinkovitog sustava provedbe, koordinacije, praćenja i vrednovanja projekata i programa udruga financiranih iz državnog proračuna i drugih javnih izvora te fondova Europske unije i Švicarsko-hrvatskog programa suradnje

– pripreme analize i izvješća za Vladu Republike Hrvatske o utrošku sredstava koja su, kao potpora programskim aktivnostima, osigurana i isplaćena udrugama iz državnog proračuna, drugih javnih izvora i fondova Europske unije

– prikupljanja i obrade sektorskih analiza tijela državne uprave – davatelja financijskih sredstava te pripreme analitičke podloge i usklađivanja potreba tijela korisnika s projekcijama sredstava od igara na sreću

– oblikovanja i vođenja javne baze podataka o dodijeljenim bespovratnim sredstvima za projekte i programe organizacija civilnoga društva iz državnog proračuna i drugih javnih izvora

– uključivanja udruga i ostalih organizacija civilnoga društva u donošenje, provedbu i vrednovanje javnih politika

– stručne i administrativne potpore radu Savjeta za razvoj civilnoga društva, Savjeta inicijative Partnerstvo za otvorenu vlast, Međuresornog povjerenstva za koordinaciju politike financiranja programa i projekata udruga iz državnog proračuna Republike Hrvatske i sukladno posebnim propisima i drugih stručnih i savjetodavnih tijela Vlade Republike Hrvatske

– pružanja, po potrebi, stručne pomoći Uredu predsjednika Vlade Republike Hrvatske o pitanjima iz djelokruga Ureda

– pripreme i provedbe programa izobrazbe, stručnog osposobljavanja i usavršavanja državnih službenika i drugih korisnika u području razvoja suradnje s civilnim društvom u oblikovanju javnih politika, standarda financiranja programa i projekata organizacija civilnoga društva od interesa za opće dobro i drugih edukacija iz svoga djelokruga

– organizira Dane otvorenih vrata udruga u svrhu promocije programa i projekata od interesa za opće dobro koje provode udruge i održava mobilnu aplikaciju UdrugeInfo i internetsku stranicu aplikacije UdrugeInfo

– izrađuje prethodno mišljenje Ureda o zahtjevima udruga za pokroviteljstvo Vlade Republike Hrvatske nad javnim događanjima udruga

– pružanja informacija i davanja stručne pomoći građanima i predstavnicima organizacija civilnoga društva iz nadležnosti Ureda

– uspostave, provedbe i razvoja međunarodne suradnje s tijelima Europske unije, drugim međunarodnim tijelima i srodnim institucijama sukladno djelokrugu Ureda

– pripreme i provedbe aktivnosti međunarodne razvojne suradnje na području potpore razvoju civilnoga društva

– pripreme, koordinacije i provedbe projekata i programa Europske unije i drugih međunarodnih organizacija za potporu razvoju civilnoga društva

– provedbe aktivnosti financijskog upravljanja i kontrole kvalitete provedbe projekata i programa za sektor civilnoga društva koji se financiraju iz fondova Europske unije

– sufinanciranja projekata udruga i ostalih organizacija civilnoga društva koji ostvaruju potporu iz fondova Europske unije.

Pored poslova iz stavka 1. ovoga članka, u Uredu se obavljaju i drugi poslovi koje Uredu povjeri Vlada Republike Hrvatske.

III. UNUTARNJE USTROJSTVO UREDA I DJELOKRUG USTROJSTVENIH JEDINICA

Članak 3.

Za obavljanje poslova iz djelokruga Ureda, u Uredu se ustrojavaju sljedeće ustrojstvene jedinice:

1. Služba za strateško planiranje, programiranje i informiranje

2. Služba za provedbu i praćenje provedbe projekata i međunarodnu suradnju

3. Služba za financijsko upravljanje i osiguranje kvalitete.

1. SLUŽBA ZA STRATEŠKO PLANIRANJE, PROGRAMIRANJE I INFORMIRANJE

Članak 4.

Služba za strateško planiranje, programiranje i informiranje obavlja stručne, analitičke i administrativne poslove izrade, koordinacije i praćenja provedbe strateških dokumenata za potporu razvoju civilnoga društva u nadležnosti Ureda te suradnje s nadležnim tijelima državne uprave u kreiranju i predlaganju normativnog okvira za razvoj i djelovanje organizacija civilnoga društva u Republici Hrvatskoj; obavlja poslove strateškog planiranja i programiranja za sektor civilnoga društva za projekte i programe koji se financiraju iz državnog proračuna, drugih javnih izvora, fondova Europske unije te međunarodnih izvora; sudjeluje u procesu programiranja prioriteta ulaganja Europskih strukturnih i investicijskih fondova u području civilnoga društva; sudjeluje u procesu programiranja prioriteta ulaganja u području civilnoga društva u Republici Hrvatskoj u sklopu Švicarsko-hrvatskoga programa suradnje te u sklopu tog programa osigurava, prati i nadzire provedbu izvršenja obveza iz Ugovora o provedbi programa Civilno društvo iz djelokruga Službe i Ureda kao Upravitelja programa; priprema analize i izvješća za Vladu Republike Hrvatske vezane uz razvoj civilnoga društva; pruža stručnu i administrativnu podršku Savjetu za razvoj civilnoga društva; obavlja stručne poslove pripreme i praćenja provedbe Nacionalnog akcijskog plana inicijative Partnerstvo za otvorenu vlast u Republici Hrvatskoj te osigurava stručnu i administrativnu potporu Savjetu inicijative Partnerstvo za otvorenu vlast; koordinira provedbu mjera ostalih strateških dokumenata iz nadležnosti drugih državnih tijela koji obuhvaćaju aktivnosti suradnje s udrugama; obavlja poslove pripreme i ažuriranja internih pisanih procedura za provedbu funkcija sukladno Smjernicama u okviru Europskih strukturnih i investicijskih fondova te sukladno ugovorima o provedbi projekata u okviru Švicarsko-hrvatskog programa suradnje kao i razvijanja i ažuriranja opisa drugih internih procedura i unaprjeđenja priručnika o procedurama iz nadležnosti Službe i Ureda; organizira i provodi izobrazbe službenika Ureda, zaposlenika tijela javne vlasti i organizacija civilnoga društva o temama iz djelokruga Službe te informira zainteresiranu javnost o aktivnostima iz djelokruga Ureda; provodi savjetovanja sa zainteresiranom javnošću u postupcima donošenja propisa, strateških dokumenata i akata iz djelokruga rada Ureda u skladu sa zakonom kojim se uređuju instrumenti politike boljih propisa i zakonom kojim se uređuje pravo na pristup informacijama; sudjeluje u postupcima vrednovanja projekata Europskih strukturnih i investicijskih fondova i u radnim skupinama tijela državne uprave za izradu strategija, akcijskih planova, nacionalnih programa i nacionalnih politika; sudjeluje u izradi zakona kojima se unaprjeđuje normativni okvir za razvoj civilnoga društva; organizira Dane otvorenih vrata udruga u svrhu promocije programa i projekata od interesa za opće dobro koje provode udruge; održava mobilnu aplikaciju UdrugeInfo i internetsku stranicu aplikacije UdrugeInfo; izrađuje prethodno mišljenje Ureda o zahtjevima udruga za pokroviteljstvo Vlade Republike Hrvatske nad javnim događanjima udruga; pruža informacije i daje stručnu pomoć građanima, udrugama i institucijama iz djelokruga Ureda; priprema izvješća i planove iz svoga djelokruga; obavlja i druge poslove iz svoga djelokruga.

2. SLUŽBA ZA PROVEDBU I PRAĆENJE PROVEDBE PROJEKATA I MEĐUNARODNU SURADNJU

Članak 5.

Služba za provedbu i praćenje provedbe projekata i međunarodnu suradnju obavlja poslove provedbe, koordinacije i praćenja provedbe projekata i programa za sektor civilnoga društva koji se financiraju iz državnog proračuna, fondova Europske unije, Švicarsko-hrvatskog programa suradnje, Programa Unije te drugih javnih izvora; prikuplja i analizira podatke o provedbi projekata te izvještava nadležna tijela o napretku provedbe; pruža informacije i stručnu pomoć potencijalnim prijaviteljima i provoditeljima projekata za sektor civilnoga društva; obavlja poslove koordiniranja aktivnosti vidljivosti potpore donatora organizacijama civilnoga društva u Republici Hrvatskoj i izrađuje smjernice za vidljivost Ureda u projektima i programima financiranim iz javnih izvora; izvještava nadležna tijela sustava upravljanja i kontrole vezano uz provedbu ugovorenih projekata; obavlja poslove promidžbe i koordinacije provedbe programa Europske unije »Građani, jednakost, prava i vrijednosti« u Republici Hrvatskoj; obavlja poslove provedbe aktivnosti međunarodne razvojne suradnje, razmjene znanja, iskustava i praksi unaprjeđenja okvira za razvoj civilnoga društva sa srodnim državnim institucijama drugih zemalja te s međunarodnim organizacijama; ažurira mrežne stranice Ureda iz svoga djelokruga; sudjeluje u radnim skupinama tijela državne uprave za izradu strategija, akcijskih planova, nacionalnih programa i nacionalnih politika; organizira i provodi edukacije službenika Ureda, zaposlenika tijela javne vlasti i organizacija civilnoga društva iz djelokruga Službe; pruža informacije i daje stručnu pomoć građanima, udrugama i institucijama iz djelokruga Ureda; priprema izvješća i planove iz svoga djelokruga; obavlja i druge poslove iz svoga djelokruga.

3. SLUŽBA ZA FINANCIJSKO UPRAVLJANJE I OSIGURANJE KVALITETE

Članak 6.

Služba za financijsko upravljanje i osiguranje kvalitete obavlja poslove planiranja proračunskih aktivnosti Ureda, obrazloženja izvršenja proračuna i izradu izjave o fiskalnoj odgovornosti i plana nabave Ureda; priprema procjene fiskalnog učinka za planske i strateške dokumente kojima je Ured predlagatelj; sudjeluje u planiranju i osiguravanju pravovremene raspoloživosti sredstava iz nacionalnih, europskih i međunarodnih izvora na proračunskim pozicijama Ureda te prikuplja podatke i oblikuje izvještaje potrebne za računovodstvo Nacionalnog fonda; obavlja poslove provedbe programa sufinanciranja projekata organizacija civilnoga društva koji ostvaruju podršku iz fondova Europske unije i inozemnih fondova; obavlja poslove vezane uz koordinaciju davatelja financijskih sredstava iz javnih izvora; koordinira poslove vezane uz donošenje uredbe kojom se uređuju kriteriji za utvrđivanje korisnika i način raspodjele dijela prihoda od igara na sreću, u suradnji s Ministarstvom financija i drugim nadležnim tijelima državne uprave; vodi evidenciju o utrošku sredstava na temelju podataka dostavljenih od strane korisnika sredstava prihoda od igara na sreću i utvrđuje preraspodjelu dijela prihoda od igara na sreću, uz prethodnu suglasnost nadležnih ministarstava, Središnjeg državnog ureda za Hrvate izvan Republike Hrvatske i Ministarstva financija, prati primjenu uredbe kojom se uređuju kriteriji, mjerila i postupci financiranja i ugovaranja programa i projekata od interesa za opće dobro koje provode udruge kroz prikupljanje i analizu detaljnih izvještaja o financiranju projekata i programa iz javnih izvora na svim razinama; daje prethodno mišljenje o usklađenosti područja financiranja i postupka provedbe natječaja s uredbom kojom se uređuju kriteriji, mjerila i postupci financiranja i ugovaranja programa i projekata od interesa za opće dobro koje provode udruge svim davateljima financijskih sredstava iz javnih izvora na nacionalnoj razini; obavlja prethodne kontrole kvalitete natječajne dokumentacije i ostalih uvjeta koje moraju ispuniti davatelji financijskih sredstava vezano uz primjenu kriterija financiranja i ugovaranja programa i projekata za natječaje čija je vrijednost veća od 1,3 milijuna eura; obavlja poslove komunikacije i izvještavanja prema nadležnim tijelima u sustavu upravljanja i kontrola vezanih uz provedbu ugovorenih projekata; koordinira poslove vezane uz plaćanja i povrate sredstava u ugovorenim projektima; obavlja poslove ažuriranja internih pisanih procedura za provedbu funkcija u nadležnosti Službe sukladno Smjernicama u okviru Europskih strukturnih i investicijskih fondova, odnosno funkcija sukladno ugovorima o provedbi projekata u okviru Švicarsko-hrvatskog programa suradnje; ažurira mrežne stranice Ureda iz svoga djelokruga; održava stalnu stručnu komunikaciju sa svim relevantnim unutarnjim ustrojstvenim jedinicama Ureda i drugim relevantnim dionicima prilikom planiranja i provedbe financijskih planova vezanih uz stvaranje poticajnog okruženja za razvoj civilnoga društva; organizira i provodi izobrazbe službenika Ureda, zaposlenika tijela javne vlasti i organizacija civilnoga društva o temama iz djelokruga Službe; obavlja i druge poslove iz svoga djelokruga.

IV. NAČIN UPRAVLJANJA RADOM UREDA

Članak 7.

Radom Ureda upravlja ravnatelj Ureda, rukovodeći državni službenik, kojeg imenuje i razrješava Vlada Republike Hrvatske na prijedlog predsjednika Vlade Republike Hrvatske, u skladu sa zakonom kojim se uređuju službenički odnosi.

Ravnatelj Ureda za svoj je rad odgovaran Vladi Republike Hrvatske.

Ravnatelj Ureda ima prava i ovlasti čelnika tijela državne uprave u odnosu na državne službenike zaposlene u Uredu.

Ravnatelj Ureda donosi Godišnji plan rada Ureda najkasnije do 15. prosinca tekuće godine za iduću godinu.

Ravnatelj Ureda ima zamjenika koji ga u slučaju njegove odsutnosti ili spriječenosti zamjenjuje.

Zamjenik ravnatelja Ureda obavlja i druge poslove koje mu povjeri ravnatelj Ureda.

Zamjenik ravnatelja Ureda je za svoj rad odgovoran ravnatelju Ureda i Vladi Republike Hrvatske.

Radom službe rukovodi voditelj službe.

Voditelji službe odgovorni su za svoj rad ravnatelju Ureda i zamjeniku ravnatelja Ureda.

V. RADNO VRIJEME UREDA

Članak 8.

Radno vrijeme Ureda uredit će se pravilnikom o unutarnjem redu Ureda iz članka 9. ove Uredbe.

VI. POTREBAN BROJ DRŽAVNIH SLUŽBENIKA

Članak 9.

Pravilnikom o unutarnjem redu Ureda utvrdit će se radna mjesta u Uredu, broj potrebnih državnih službenika s naznakom njihovih poslova i zadaća te stručnih uvjeta potrebnih za njihovo obavljanje, njihove ovlasti i odgovornosti, potrebne kompetencije te druga pitanja od značaja za organizaciju i način rada Ureda.

Pravilnik iz stavka 1. ovoga članka donosi ravnatelj Ureda, uz prethodno pribavljenu suglasnost tijela državne uprave nadležnog za službeničke odnose.

Članak 10.

Okvirni broj državnih službenika potrebnih za obavljanje poslova iz djelokruga Ureda određuje se u tablici koja je sastavni dio ove Uredbe.

VII. PRIJELAZNE I ZAVRŠNE ODREDBE

Članak 11.

Ravnatelj Ureda donijet će pravilnik o unutarnjem redu Ureda iz članka 9. ove Uredbe u roku od 30 dana od dana stupanja na snagu ove Uredbe.

Članak 12.

Ravnatelj Ureda donijet će rješenja o rasporedu službenika na radna mjesta u roku od 30 dana od dana stupanja na snagu pravilnika o unutarnjem redu Ureda iz članka 9. ove Uredbe.

Članak 13.

Danom stupanja na snagu ove Uredbe prestaje važiti Uredba o Uredu za udruge (»Narodne novine«, br. 34/12. i 63/19.).

Članak 14.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/25-03/71
 Urbroj: 50301-04/12-25-3

Zagreb, 10. srpnja 2025.

Predsjednik
 mr. sc. Andrej Plenković, v. r.

OKVIRNI BROJ DRŽAVNIH SLUŽBENIKA POTREBNIH ZA OBAVLJANJE POSLOVA IZ DJELOKRUGA UREDA ZA UDRUGE

|  |  |
| --- | --- |
| Unutarnje ustrojstvene jedinice Ureda | Broj  službenika |
| ravnatelj Ureda za Udruge | 1 |
| zamjenik ravnatelja Ureda za Udruge | 1 |
| administrativni tajnik čelnika tijela | 1 |
| 1. Služba za strateško planiranje, programiranje i informiranje | 7 |
| 2. Služba za provedbu i praćenje provedbe projekata i međunarodnu suradnju | 8 |
| 3. Služba za financijsko upravljanje i osiguranje kvalitete | 8 |
| UKUPNO | 26 |